Document ID: 31997D0252

31997D0252
L 101/46
SLUŽBENI LIST EUROPSKE UNIJE
25.03.1997.
ODLUKA KOMISIJE
od 25. ožujka 1997.
o sastavljanju privremenih popisa objekata u trećim zemljama, iz kojih države članice dopuštaju uvoz mlijeka i mliječnih proizvoda za prehranu ljudi
(Tekst značajan za EGP)
(97/252/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Odluku Vijeća 95/408/EZ od 22. lipnja 1995. o uvjetima za sastavljanje, u prijelaznom razdoblju, privremenih popisa objekata u trećim zemljama iz kojih je državama članicama odobren uvoz određenih proizvoda životinjskog podrijetla, proizvoda ribarstva ili živih školjkaša (1), kako je izmijenjena Odlukom Vijeća 97/34/EZ (2), a posebno njezin članak 2. stavak 1.,
budući da se u Odluci Komisije 95/340/EEZ (3), kako je zadnje izmijenjena Odlukom 96/584/EZ (4), donosi popis trećih zemalja iz kojih države članice dopuštaju uvoz mlijeka i mliječnih proizvoda;
budući da su zdravstveni zahtjevi i zahtjevi veterinarskog certificiranja pri uvozu mlijeka i mliječnih proizvoda iz zemalja s tog popisa utvrđeni u Odluci Komisije 95/343/EEZ (5), kako je zadnje izmijenjena Odlukom 97/115/EZ (6);
budući da je Komisija od određenih trećih zemalja primila popise objekata s jamstvima da ti objekti u cijelosti ispunjavaju odgovarajuće zahtjeve Zajednice u pogledu zdravlja te da će u slučaju, kada objekt ne ispunjava te zahtjeve, njegove izvozne aktivnosti u Europsku zajednicu biti suspendirane;
budući da Komisija nije mogla u svim predmetnim trećim zemljama provjeriti usklađenost njihovih objekata sa zahtjevima Zajednice niti valjanost jamstava koja su nadležna tijela dala;
budući da je, u svrhu sprečavanja prekida trgovine mlijekom i mliječnim proizvodima iz navedenih zemalja, potrebno tim zemljama odobriti daljnje razdoblje tijekom kojeg će države članice moći nastaviti uvoziti mlijeko i mliječne proizvode iz objekata koja su te države članice priznale; budući da će Komisija u tom daljnjem razdoblju od predmetnih zemalja prikupiti jamstva koja joj omogućuju da ih doda popisu u skladu s postupkom utvrđenim u Odluci 95/408/EZ;
budući da treće zemlje, koje po isteku navedenog razdoblja ne budu poslale svoje popise objekata u skladu s pravilima Zajednice, više neće smjeti izvoziti mlijeko i mliječne proizvode u Zajednicu;
budući da će zbog toga države članice same biti odgovorne za to da objekti iz kojih uvoze mlijeko i mliječne proizvode ispunjavaju zahtjeve za proizvodnju i stavljanje na tržište, koji nisu ništa blaži od zahtjeva Zajednice;
budući da je, stoga, moguće sastaviti privremene popise objekata za proizvodnju mlijeka i mliječnih proizvoda u odnosu na određene države;
budući da su mjere utvrđene ovom Odlukom u skladu s mišljenjem Stalnog veterinarskog odbora,
DONIJELA JE OVU ODLUKU:
Članak 1.
1. Države članice odobravaju uvoz mlijeka i mliječnih proizvoda iz objekata navedenih u Prilogu ovoj Odluci.
2. Do 1. srpnja 1997. države članice mogu odobriti uvoz mlijeka i mliječnih proizvoda iz objekata u trećim zemljamaa koji nisu navedeni u Prilogu ovoj Odluci.
3. Uvoz mlijeka i mliječnih proizvoda i dalje podliježe veterinarskim odredbama Zajednice koje su drugdje donijete.
Članak 2.
Ova se Odluka primjenjuje od 1. travnja 1997.
Članak 3.
Ova je Odluka upućena državama članicama.
Sastavljeno u Bruxellesu 25. ožujka 1997.

Labels: 17
5
0
3
6